KOMISIJOS REGLAMENTAS (EB) Nr. 2205/2004
2004 m. gruodžio 21 d.
iš dalies keičiantis Reglamentą (EB) Nr. 3199/93 dėl visiško etilo alkoholio denatūravimo procedūrų tarpusavio pripažinimo atleidimo nuo akcizų tikslais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. spalio 19 d. Tarybos direktyvą 92/83/EEB dėl akcizų už alkoholį ir alkoholinius gėrimus struktūrų suderinimo (1), ypač į jo 27 straipsnio 4 dalį,
atsižvelgdama į Akcizų komiteto nuomonę,
kadangi:
(1)
Pagal Direktyvos 92/83/EEB 27 straipsnio 1 dalies a punktą reikalaujama, kad valstybės narės neapmokestintų akcizais alkoholio, kuris buvo visiškai denatūruotas pagal bet kurios valstybės narės reikalavimus, jeigu apie tokius reikalavimus buvo tinkamai pranešta ir jeigu jie buvo priimti pagal to straipsnio 3 ir 4 dalyse įtvirtintas nuostatas.
(2)
Italija pranešė apie kai kuriuos denatūravimo proceso, kuris yra leistinas pagal Komisijos reglamentą (EB) Nr. 3199/93 (2), pakeitimus.
(3)
2003 m. lapkričio 26 d. Komisija minėtą pranešimą perdavė kitoms valstybėms narėms.
(4)
Kadangi per nustatytą laikotarpį nei Komisija, nei jokia valstybė narė nereikalavo, kad šis klausimas būtų svarstomas Taryboje, pagal Direktyvos 92/83/EEB 27 straipsnio 4 dalį yra laikoma, kad Taryba nuo 2004 m. sausio 26 d. patvirtino denatūravimo proceso pakeitimus, apie kuriuos pranešė Italija.
(5)
Todėl atitinkamai reikia iš dalies pakeisti Reglamentą (EB) Nr. 3199/93,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 3199/93 priede Italijai skirta pastraipa keičiama taip:
„Italija
Etilo alkoholį, kurį reikia denatūruoti, turi sudaryti ne mažiau kaip 83 % etilo alkoholio tūrio, kurio koncentracija, išmatuota EB standartus atitinkančiu spiritometru, yra ne mažiau kaip 90 % tūrio. Į hektolitrą grynojo etilo alkoholio pridedama:
a)
125 gramai tiofeno;
b)
0,8 gramai denatono benzoato;
c)
3 gramai CI rūgščiojo raudonojo 24 (raudonojo dažiklio), 25 % koncentracijos vandeninis tirpalas (pagal svorį);
d)
2 litrai metiletilketono.
Siekiant užtikrinti visišką visų sudėtinių dalių tirpumą, denatūrato mišinys turi būti ruošiamas naudojant etilo alkoholį, kurio koncentracija, išmatuota EB standartus atitinkančiu spiritometru, yra mažesnė nei 96 % tūrio.
Denatūravimas vyksta, naudojant a, b ir d punktuose išvardytas medžiagas. Tiofenas ir denatono benzoatas pakeičia produkto organoleptinius požymius taip, kad jis tampa netinkamas žmonių vartojimui. Tuo tarpu metiloetilketonas, kurio virimo temperatūra yra 79,6 °C ir beveik atitinka etilo alkoholio virimo temperatūrą (78,9 °C), yra sunkiai pašalinamas, t. y. - tik neekonomišku būdu. Tai palengvina finansinėms institucijoms atlikti patikrinimus, kurių tikslas yra nustatyti galimą neteisingą naudojimą.
CI rūgščiojo raudonojo 24 paskirtis - produktui suteikti būdingą raudoną spalvą, kuri leidžia aiškiai nustatyti jo paskirtį.“
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 21 d.